L-għadd ta’ turisti minn Malta u Għawdex li siefru bejn Jannar u Diċembru tas-sena l-oħra kien  ta’ 363,463 – żieda ta’ 9.8 fil-mija meta mqabbel mal-istess 12-xahar tal-2012. Statistika maħruġa mill-Uffiċċju Nazzjionali tal-Istatistika turi li minn dawn, 87.5 fil-mija żaru pajjiżi membri tal-Unjoni Ewropea – żieda ta’ 11.3 fil-mija għal 318,083. L-Ingilterra u l-Italja baqgħu l-aktar destinazzjonijiet popolari. In-numru ta’ dawk li żaru pajjiżi mhux membri tal-UE baqgħu kważi l-istess bħal tal-2012. Aktar minn nofs ta’ dawk li siefru għamlu hekk għal btala waqt li 17.5 fil-mija siefru fuq negozju.